b'\n_START_ARTICLE_\nKompiuterin\xc4\x97 tomografija\n_START_PARAGRAPH_\nKompiuterin\xc4\x97 tomografija (angl. computed tomography) \xe2\x80\x93 medicininis tyrimas kompiuterin\xc4\x97s tomografijos (KT) aparatu neinvaziniu b\xc5\xabdu, t. y. netraumuojant paciento, vienas i\xc5\xa1 radiologini\xc5\xb3 tyrimo metod\xc5\xb3. KT skirta vidin\xc4\x97ms organizmo strukt\xc5\xabroms ir j\xc5\xb3 pakitimams pamatyti naudojant rentgeno spindulius. Tiriant kompiuteriniu tomografu gaunamas tiriamosios srities skerspj\xc5\xabvio dvimatis vaizdas, taip pat atliekamos daugiaplan\xc4\x97s ir trimat\xc4\x97s rekonstrukcijos. Tiriamoji sritis skenuojama plonais sluoksniais, tod\xc4\x97l labai tiksliai nustatomas ligos \xc5\xbeidinys ir i\xc5\xa1plitimas._NEWLINE_Kompiuterin\xc4\x97s tomografijos tyrimo metodas pristatytas 1972 m. Jo autoriai Godfrey Hounsfield ir Allan MacLeod Cormack apdovanoti Nobelio premijomis. Tuomet pasirod\xc4\x97 ir pirmasis tomografas. 1989 m. sukurtas spiralinis KT aparatas, 1992 m. \xe2\x80\x93 daugiapj\xc5\xabvis KT aparatas. _NEWLINE_Kompiuterinis tomografas pana\xc5\xa1us \xc4\xaf magnetinio rezonanso aparat\xc4\x85, ta\xc4\x8diau skirtinga pastarojo tyrimo esm\xc4\x97 - naudojami ne Rentgeno spinduliai, bet stiprus magnetinis laukas ir radijo bangos. Kompiuterinis tomografas tinka, kai greitai reikia i\xc5\xa1tirti didel\xc4\x99 dal\xc4\xaf k\xc5\xabno, pvz., po traumos \xc4\xafvertinti daugybinius kr\xc5\xabtin\xc4\x97s l\xc4\x85stos, pilvo, plau\xc4\x8di\xc5\xb3, kaul\xc5\xb3 su\xc5\xbealojimus. Kompiuterinis tomografo pagalba onkologijoje vertinami kr\xc5\xabtin\xc4\x97s, pilvo, dubens vidaus organ\xc5\xb3 b\xc5\xabkl\xc4\x97. Magnetinis tomografas geriau mato mink\xc5\xa1tuosius audinius, t. y. jis yra prana\xc5\xa1esnis tiriant smegen\xc5\xb3 audin\xc4\xaf, s\xc4\x85nari\xc5\xb3 ligas ir pan._NEWLINE_Atliekant KT tyrim\xc4\x85, pacient\xc5\xb3 gaunama ap\xc5\xa1vita jonizuojan\xc4\x8di\xc4\x85ja spinduliuote \xe2\x80\x93 viena did\xc5\xbeiausi\xc5\xb3 radiologin\xc4\x97je diagnostikoje. \xc5\xa0iuo atveju radiacijos doz\xc4\x97 b\xc5\xabna 150 kart\xc5\xb3 didesn\xc4\x97, nei vienas kr\xc5\xabtin\xc4\x97s l\xc4\x85stos tyrimas \xc4\xafprastu rentgeno aparatu.'